تمازيغت (وسط لمغريب)

تمازيغت ديال وسط لمغريب (لي كتسمى ف لمغريب بعض لمرات ثمازيغت ن اطلاس Tmaziɣt-n-atlas ؤلا شلحة زايان) هيا لوغة امازيغية من لعائيلة ديال لوغات لافرواسيوية كيهدرو بيها 5 د لملاين د ناس ف لمغريب، خصوصا ف جبال وسط لمغريب، وحتى ف مدن وسط لمغريب و بين لمغاربة د وروپا. تمازيغت ديال وسط لمغريب هي من لوغات لامازيغية لي كيهدرو بها اكتر عدد د نّاس، مع لقبايلية، سوسية، ريفية، شاوية وتوارݣية. ف لمغريب، كتنافس سوسية على شكون اكتر وحدة فيهم متداولة. ݣاع لهجات ولا لوغات لامازيغية يمكن لواحد يسميهم "تمازيغت"، ولكن تمازيغت ديال وسط لمغريب هي لوحيدة لي ناسها كيعيطو ليها غير "تمازيغت". مادامها لغة افرواسيوية، تمازيغت فيها بلعا د لحروف المفخمة (يعني كاين "ت" و"ط"، ولا "د" و "ض")، د لحروف لهوية (لي كتخرج من لها ديال لحلق: "ق"، "خ"، "غ") ود الحروف الحلقية ("ح"، "ع") وما فيهاش صوت "پ". تمازيغت فيها تلاتة ديال لحروف لمتحركة، ولكن فيها عاداد ديال لكلمات ما فيهمش حتى حرف متحرك وكلها سكون. بعكس السوسية (ولا تشلحيت)، ما كانتش تمازيغت ديال وسط لمغريب موتقة بالكتابة حتى للقرن 20. ولكن حاليا ف وسط لمغريب كتكتب رسميا بتيفيناغ ف لكتوبة د لمدرسة متلا، واخا كاين كتوبة عليها كيستعملو الحروف اللاتينية ولا لعربية. ترتيب لعادي ديال لكلمات ف لجملة هو فعل-فاعل-مفعول، ومرة مرة فاعل-فعل-مفعول. لكلمات ف تمازيغت كيتبدلو على حساب لجنس ديالهم ( مؤنت ولا مدكر)، لعدد ديالهم (جمع ولا مفرد) ومحلهم ف لجملة. وهاد التبدال كيدار بحروف كيتزادو ف الاول ديال لكلمة ولا ف لخر ديالها، ولا فيهم بجوج ف نفس الوقت. تصنيف. تمازيغت ديال وسط لمغريب هي وحدة من لوغات الامازيغية لي منتشرة بزاف وكتنافس سوسية (تشلحيت) على شكون اكتر وحدة متداولة ف لمغريب. ولكن صعيب عموما لواحد يفرق بين هاد لوغات خصوصا بزاف منهم كيسميوهم ماليهم تمازيغت. ولفرق كيكون لاغلبية ف نطق بعض لكلمات وليكسيك لي كيستعملو ماليها. ومن لفوق، تمازيغت ديال وسط لمغريب فيها حتا ختيلافات من منطقة لمنطقة. ناس لي كيهدرو بتمازيغت ديال وسط لمغريب كيسميو راسهم "امازيغ" ("امازيغن" ف لجمع) وهي كلمة متداولة خصوصا بين لامازيغ ولاصل ديالها ما معروفش، ولكن حتيمال كتعني "رجال/ناس لحرار". مصطلح تمازيغت. لي هو مؤنت امازيغ، كيعني لوغة لامازيغية. وهاد لمصطلحات ديال امازيغ للشخص وتمازيغت للوغة كيستعملوهم حتى ف باقي لمناطق لامازيغية، بحال ريف و سوس، ف بلاصت كلمات اريفي/تاريفيت ولا اشلحي/تشلحيت. ولكن بين امازيغ وسط لمغريب كيتستعملو غير كلمات امازيغ وتمازيغت ديما كيف ما كان سياق لهدرة. ف ديراسات لقديمة، كانت تمازيغت ديال وسط لمغريب كتسما مرة مرة برابر، وهي كلمة عربية مدرجة، ولا تبربريت. و هاد جوج كلمات مرتابطين بالمصطلح لعربي بربر لي كيتنعتو بيه ݣاع لغات/لهجات لامازيغية، واخا لاستعمال ديالو غادي وكينقص حيت بزاف كيجيهم كلمة كتنتاقص من لامازيغ. تمازيغت ديال وسط لمغريب كتنتامي للفرع الامازيغي ديال لعائيلة د لوغات الافرواسيوية، لي فيها لوغات خرين د شمال افريقيا وجنوب غرب اسيا، منهم لوغات سامية، لوغة لمصرية، تشادية ولوغات لكوشية. بحال لاغلبية ديال لوغات الامازيغية، حتافضات تمازيغت ديال وسط لمغريب بخاصيات د لوغات الافرواسيوية، بحال سيستيم فيه مؤنت ومدكر، ترتيب فعل-فاعل-مفعول، حروف مفخمة، ستيعمال ديال جدر باش يتبناو كلمات جداد منو، زيادة ديال "س" ف لحالة ديال لكوزاتيف ("فغ : خرج"، "سوفغ : خرج *شي حاجة*") (وهاد ضاهرة لخرا كاينة حتى ف عائيلات خرين، بحال لوغات نيجر كونݣو). ف لعائيلة ديال لوغات الامازيغية، تمازيغت ديال وسط لمغريب كتنتمي، مع تشلحيت/السوسية، للفرع الاطلسي ديال لوغات لامازيغية شمالية. تمازيغت ديال وسط لمغريب جاية وسط سنسلة د لهجات شادة من تاريفيت ف شمال شرقي لتشلحيت ف لجنوب لغربي. ليكسيك ديالها فيه ختيلافات باينة مع سوسية، وسيستيم ديال لافعال فيها قرب لريفية كتر من قربو لسوسية. وتمازيغت ديال وسط لمغريب كاين تنوع بين مناطقها ف لهدرة كتر من السوسية. لهجات ديال تمازيغت د وسط لمغريب كتقسم لتلاتة ديال لمجموعات جوغرافية: لهجات لاطلس لمتوسط، لهجات لاطلس لكبير ولهجات جبل صاغرو وتيلال لي ضايرين بيه. واخا ضاهرة ديال تحريف بعض لاصوات كاينة ف لوغات لامازيغية ديال وسط وشمال لمغريب و ف دزاير، وحتى ف بزاف ديال لهجات لاطلس لمتوسط، هاد ضاهرة نادرة بزاف بين امازيغ لاطلس لكبير، وما كايناش مارة عند امازيغ جبل صاغرو. فلهجات لجنوبية (بحال ديال ايت عطا) كيقدر يكون فيها بعض لختيلاف ف سانطاكس: ف تمازيغت د وسط لمغريب كيتستعمل پريفيكس د ف لجملة لخبرية (متال : هاداك/راه راجل دارݣاز)، لهجات لجنوبة كتستعمل لپريفيكس تيپيك ديال السوسية، لاطلس لكبير وجبل صاغرو، ايݣا (متال، هاداك/راه راجل ايݣا ارݣاز). ولكن كتبقى اغلبية ديال لختيلافات بين لهجات وسط لمغرب ف نطق. من لمجموعات لي كتهدر ب تمازيغت ديال وسط لمغريب كاين ايت عياش، ايت مرغي، ايت يوب، مرموشا، ايت يوسي، ايت مݣيلد، زيان، زمور، ايت رباع، ايت سري، ݣروان، ايت سݣوݣو، ايت يافلمان، ايت سيخمان، ايت نضير. لحد شرقي ديال لمنطقة لي كيهدرو فيها ناس بتمازيغت د وسط لمغريب ما محددش مزيان. لهجات ديال ايت سغروشن وايت واراين كيتكلاصاو عموما ف لهجات وسط لمغريب، وكيتقال بلي لهجة د ايت سغروشن مفهومة لجيرانهم ايت عياش. ولكن، جينيا، ايت سغروشن كينتميو للفرع زناتي ديال لوغات الامازيغية شمالية، وماشي للفرع لاطلسي بحال باقي لهجات د وسط لمغريب. دكشي علاش بعض لمصادر ما كتجمعهومش مع لامازيغية ديال وسط لمغريب. تاريخ. لامازيغ كيعيشو ف شمال افريقيا ما بين مصر ولموحيط لاطلسي من قبل ما يبدا تاريخ ديال لمنطقة كيتسجل هادي 33 قرن. ف لقرن لخامس قبل لميلاد، مدينة قرطاج لي اسسوها لفينيقيين كانت متحكمة ف اغلبية لمناطق ديال شمال افريقيا. ومن بعد لحروب لبونيقية، ولات ف بلاصتها روما هي لي متحكمة. لمنطقة ديال وسط لاطلس بقات مستقلة على طول لحقبة لكلاسيكية، ولكن مرة مرة بعض لكلمات ف تمازيغت ديال وسط لمغريب، بحال "ايوݣو" (تور ديال لحرت)، لي جاية من لاتينية "iugum ايوݣوم" (مجموعة ديال تيران)، و "ازاليم" (لبصلة) من لبونيقية "Bsal-im بصال-ام"، كتبين بلي كان كونطاكط بين امازيغ وسط لاطلس وهاد شعوب لي كانت مستعمرة شمال افريقيا. لعرب ستولاو على لارض لي فيها لمغريب ودزاير حاليا ف لقرن سابع، وهاجر عدد منهم للمنطقة ودخلو لامازيغ للاسلام. وخصوصا مورا ما جاو بنو هلال للارض لي فيها تونس حاليا ف لقرن 11، بدات كتنتاشر لعربية ف شمال افريقيا كتر. واخا هاكاك، ناس ف لاطلس لمتوسط بقاو كيهدرو بالامازيغية، بحالهم بحال ناس لمناطق لي فيها جبال ف شمال افريقيا. بين لقرن 12 و 15، كان وسط لاطلس بحال باقي لبلايص ف لمغريب تابع للحكم ديال سلالات لامازيغية ديال لمرابطين، لموحدين ولمرينيين. ومن لقرن 17 لدابا، لمنطقة تابعة لحكم لعلويين. ولكن، لحد لقرن 20 كانت سيطرة على لمنطقة محدودة وكانو اغلب جوايه ديالها ف بلاد سيبة، يعني كيعتارفو ماليها بالحكم لملكي ولكن ما كاين حتى خضوع سياسي ليه. ف لقرن 16، رجعات تمازيغت لمنطقة تافيلالت لي كانت معربة، وكان رجوعها على يد ايت عطا لي مدو سيطرة ديالهم ف لمنطقة، و خلاو قبايل خرين يجتمعو ف تحالف ديال ايت يافلمان باش يدافعو على راسهم. ف 1912، معاهدة فاس ردات لمغريب تحت لحماية د فرانسا و صبانيا، لي بداو يحتلو لبلاد عسكريا. خلات لمعاهدة لعرش لعلوي ف بلاصتو، ولكن لفرانساويين بداو يدخلو بعسكرهم لمناطق لاطلس. واخا هاكاك لمقاومة ديال لقبايل لامازيغية فيه كانت صعيبة بزاف، لي عكسات وبلوكات دخول د لفرنساويين حتى ل 1933 ف بعض لبلايص، بحال ف مناطق ايت عطا. مورا ليستيقلال ديال لمغريب ف 1956، طغات بزاف نعرة لعروبية فلبلاد، ونضام تعليمي لي بدا يتبنا كلو معرب، ولوغات لامازيغية، لي منهم تمازيغت ديال لاطلس، كانت مقصية منو مرة. ولكن، ف 1994، مورا ما بداو لمطاليب ديال لامازيغ باش يتعتارف بيهم كتكبر، قررات لحكومة تبدا تعلم لامازيغية ف لمدرسات، وطلقات برامج ف تلفازا بلوغات لامازيغية، لي منها تمازيغت ديال لاطلس. توزيع لجوغرافي. تمازيغت ديال وسط لاطلس وحدة من لوغات لامازيغية ربعة لي منتاشرةبزاف (تلاتة لاخرين هما ريفية، سوسية ولقبايلية)، وكتنافس سوسية على شكون اكتر وحدة متداولة ف لمغريب. تمازيغت ديال وسط لاطلس كيهدرو بها ناس ف لاطلس لمتوسط كامل ونواحي ديالو، من تازة ف شرق لحتى لمناطق ف جهة رباط سلا قنيطرة ف لغرب. و كيتهدر بها حتى ف وسط وشرق لاطلس لكبير. يعني لبلايص فين منتاشرة متنوعة بزاف ايكولوجيا، من جبال وغابات لاطلس لمتوسط، لواحات تافيلالت ف شمال غرب الصحرا. لامازيغية ف لمغريب مقسمة على تلاتة ديال لجيهات : ريفية ف شمال، تمازيغت ديال وسط لمغريب ف لوسط، وسوسية ف لجنوب/لجنوب لغربي. تمازيغت ديال وسط لمغريب مفهومة شوية لريافة، ولامازيغ ديال وسط لمغريب يقدرو يفهمو شوية ريفية، ولكن كيفهمو سوسية حسن. دكشي علاش تمازيغت ديال وسط لمغريب قنطرة لغوية بين ريفية وسوسية، لي ما كاينش بيناتهم فهم متبادل. لوضع رسمي. تمازيغت ديال وسط لمغريب، بحالها بحال باقي لوغات لامازيغية، عندها وضع صوصيولوغوي هابط، واستعمالها منحصر خصوصا ف الدار، ونادر بزاف ف شي حاجة رسمية. كاين انتاج لراديو وتلفازا بها، و موسيقى حتى هي، وكاينة سياسة ديال تدريس ديالها. ما بين امازيغ وسط لمغريب، 40 ل 45% كيهدرو غير بيها، ولباقي كيهدرو حتى بالدارجة كلوغة تانية. ناس لي كيهدرو غير بيها اغلبيتهم شراف، ولا دراري صغار. لعيالات لي لاغلبية كيهدرو بها بوحدها، حيت هما ليا كيبقاو ف دواور و ف جبال، و رجالهم لي كيمشيو يخدمو ولا يتسوقو ف لمدينة. مدام تمازيغت كتستعمل بزاف ف دار، لبنات كيكبرو كيهدرو بيها و كيدوزوها لولادهم من بعد، و بهاد طريقة كيحافضو عليها. لامازيغ لي بيلانݣ، تعلمو دارجة من لمدرسة، ولا حيت هاجرو لمدينة، ولا من تلفازا و راديو، ولا من لادارة ما كتعاملش بتمازيغت. لكن لاغلبية ديال دراري صغار ف لمناطق لقروية كيهدرو غير بتمازيغت، وفاش كيمشيو للمدرسة كيعانيو بزاف من تمييز، خصوصا فاش لؤستاد ما كيهدرش بتمازيغت، وخصوصا ف لمدرسة كيخصهم يتعلمو دارجة، ولعربية لفصحى ولفرونسي. لمناطق لقروية ف لمغريب، ومنها وسط لاطلس، فيها بزاف ديال لفقر. تمازيغت ديال وسط لمغريب، بحال سوسية، كينقص ستيعمالها، حيت لعائيلات لامازيغية كتهاجر للمدينة لاسباب اقتصادية وما كيبقاوش يستعملو لامازيغية. هدشي لاش بزاف ديال لمتقفين كيحدرو من لخطر ديال تراجع ديالها. ولكن، لامازيغ ديال وسط لمغريب كيهاجرو لمناطق ديالهم قل من غيرهم، على حساب دراسات. ومن لفوق، كاين خزان ديموغرافي مهم ديال ناس لي كيهدرو بها لي كيخليها ماشي مهددة بلينقراض ݣاع، واخا لامازيغ ديال وسط لمغريب كيولدو قل من باقي لمغاربة عموما. ترسيم. على حساب دستور لي تصوت عليه ف 2011 ف لمغريب، لامازيغية لوغة رسمية مع لعربية. ف 1994، قال لحسن التاني بللي لهجات لامازيغية غادي يولي عندها وضع رسمي؛ تلفازا بدات كتدوز برامج بللهجات ب تلاتة (تمازيغت ديال وسط لمغريب، ريفية، و سوسية) تلاتة د لمرات ف نهار؛ وبداو كيطورو كتوبة للتدريس ديالها. ف 17 ؤكتوبر 2001 وقع لماليك محمد ساديس ضهير 1 01 299 لي حدت و نضم بيه لمعهد لملكي للتقافة لامازيغية، ليركام. هاد لمعهد مسيرو مجلس فيه خبراء، فنانين و ناشطين امازيغ كلهم كيعينهوم لماليك. لمعهد لي لمقر ديالو ف رباط، لعب دور مهم باش تقنن وترسم لكتابة ديال تيفيناغ. لمعهد ما كيخدمش باش يعوض للهجات ديال تمازيغت بلوغة امازيغية موحدة. ولكن لمعيرة كتحافض على لخصوصية ديال لهجات بتلاتة، وغير كتعوض لمصطلحات لي موخودة من لعربية ولا لفرونسي بمصطلحات امازيغية، وكتزيد لمصطلحات لي هما ناقصين. متلا ف لمعجم رسمي ديال لمعهد، لكلمة ديال "بلاد" كترجم "تامازيرت"، لي هو لمصطلح لي متداول ف سوس لاطلس، و"تامورت"، لي هو لمصطلح لمتداول ف ريف. لكتابة. لحد لقرن 20، تمازيغت ديال وسط لمغريب ما كانتش مكتوبة وغير لوغة شفوية، ماشي بحال سوسية لي كاين كتوبة ديالها قدام، واخا حتى ف لحالة ديال تمازيغت ديال وسط لمغريب كاين شي كتوبة قلال بزاف و ب لحرف لعربي. يعني حتافضو ناسها عليها بالهدرة ف لمناطق لقروية خصوصا لي معزولة على لمراكز لحضرية. لمتقفين ديال لاطلس لمتوسط، بحال غيرهم ف شمال افريقيا، كانو كيفضلو يكتبو بالعربية، ولا لفرونسي، حيت كينضرو ليهم كلوغات راقية مقارنة بتمازيغت. حاليا كاين تلاتة ديال طرق باش كتكتب لوغات لامازيغية : تيفيناغ، لحرف لاتيني و لحرف لعربي. ليختيار كيكون عموما مرتابط بالخلفية سياسية و/ولا لفكرية ديال لي كيكتب. ولكن ف لمغريب لكتابة ب بتيفيناغ هي لي رسمية ولكتابات رسمية كتكون بلوغة معيارية و ماشي بلهجة ف حد داتها. واخا هاكاك، كاين كتب مهمة على تمازيغت ديال وسط لمغريب بالحرف لاتيني، بحال ديكسيونير ديال طايفي (1991).